Kalpasan n iti ababa a kararag nga indauluan ni Municipal Fishery Coordinator Mrs. Milagros R. Paz, impaay ni Mayor Ediboy ti pammasangbay a panagsaritana kadagiti sangaili. Kimmablaaw ken pinagyamananna ti pannakapili ti Cabugao a nakaangayan daytoy a Dialog a simmangbayan ti kangatuan nga opisial ti BFAR ken Opisiales ti LGU’s nga adda masakupanna a kabaybayan ditoy Probinsia ti Ilocos Sur.
Bininsa pay ti Alkalde Munisipal dagiti nagbuliganen a nagapuanan ti BFAR ken ti administrasionna a proyekto ken programa kadagiti coastal barangays ti Cabugao. Mamati nga umay idanon ti BFAR dagiti mainayon a programa ket maragsakan ta nagkakammayet dagiti kabangibangna nga ili a makikaysa met a mangprobitsar kadagiti serbisio, programa ken proyekto nga ipaay daytoy a sanga ti Ahensia ti DA a maseknan ken makatulong iti Sektor-Panagkalap.
Pammadayaw ken pammigbig ti imbatad ni BFAR Regional Director Nestor Domenden ti napintas a pannakibinnulig ti LGU Cabugao nga idauluan ni Mayor Ediboy iti amin a programada a mangpasayaat ti kabaybayan ken dagiti mangngalap iti masakupanda.
Maysa a kapatgan nga imbagana ti plano ti BFAR a pannakaituding ti dulon ti kada coastal municipality a fishing ground ken iti: “No fishing zone” a pakapatanoran dagiti reserba nga ikan tapno sustenable ti pagbiagan dagiti mangngalap.
Pinatalgedan ni BFAR Director Atty. Asis G. Perez ti namnama ti amin a naki-dialogo a nagdoble (50% increase) ti budget ti BFAR para iti Tawen 2013 ket umayda idanon ti napintas a damag ken programa-da tapno eksakto a maammuanda dagiti umisu a kaasapulan dagiti mangngalap a serbisyuan ti Opisinada. Dinakamat ni Director Perez a mamin-7 ti potensial ti baybay ngem iti daga a mabalin a pakaalaan ti kinabaknang wenno pagbiagan ti sapasap a mangngalap ken kasapulan met a sangsangkamaysatayo a mangprotektar ti pagsaysayaatan ti kabaybayan.
Karaman kadagiti nadakamat ti Direktor nga ipaay ti programa ti BFAR ket ti ramit-pagkalap, makinaria ti pagkalap, patrol boat ti kada Munisipio, seaweeds farm, tumulong iti LGU a mangsanay ken mang-empleo ti Technical man nga agasikaso laeng iti kabaybayan. Innayon ti Direktor a sumangladto ti Barko ti BFAR ket manayonanto ti panagpapatang/panagtutulag kadagiti coastal representatives tapno maplansa a naann-anay dagiti plano ken proyekto a mayataday a maipatungpalda.
Naangay ti Open Forum. Nagsarita ni Mr. Wilfredo Savella, mangngalap ken Brgy. Secretary ti Brgy. Salomague. Dinakamatna ti pateg ti Payao nga epektibo a pagkalap ti dadakkel ken naklase nga ikan ken inlawlawagna ti panggepna nga agkalikagum iti tulong ti BFAR iti grupoda a mangngalap babaen ti resolusion nga idatagda.
Impeksa met dagiti pannakabagi ti dadduma a Coastal Municipalities kas iti Sinait, San Juan, Caoayan, Sta. Cruz, San Esteban ken Sto. Domingo dagiti kaririknada ken planoda para iti grupoda.
Naragsakan pay ni Mayor Ediboy a nangipadamag ti plano ken oportunidad a panagipuonan babaen ti “Balik-Cabugao, Mag-Invest” kadagiti balikbayans iti papanna iti ballasiw-taaw itay kallabes. Innayonna ti pannakapadur-as pay ti 10 Hectares Mariculture Zone iti paset ti kabaybayan ti Cabugao a pakaipakatan koma ti Techno-Demo ti Fish Cages nga iwardas ti BFAR ken mabalin a tuladen ti amin a kabangibang a coastal areas. Mangnamnama ti Ama ti Ili a makatulong ti BFAR kadaytoy a panggep ket mairubuat ti dakkel a panagtitipon ti sektor-panagkalap inton Disiembre 13, 2012 idiay Barangay Dardarat, Cabugao, Ilocos Sur a pakatamingan dagiti pakaseknan ti Fishery Sector.
Impeksa met ti pannakabagi ti LGU-Sinait ti panangdayawna kadagiti inisiatiba nga ar-aramiden dagiti mangngalap ken suporta ti LGU ken BFAR kadagiti coastal barangay ti Cabugao partikular ti Mangrove Plantation ti Barangay Dardarat a kayatda met a tuladen.
Timmulong a nagsungbat kadagiti saludsod a nakapnekan met dagiti maseknan da Mr. Belmor Bugaoan, Regional Fisheries Officer, BFAR Regional Office No. 1 kasta met ken ni Mr. Rogelio Ragonjan, Provincial Fisheries Coordinato-Ilocos Sur.
Kalpasan ti dialog, naaramid ti ceremonial award ti Tilapia Fingerlings para iti communal waters babaen ti panangpatalged ni BFAR Director Atty. Asis G. Perez a binayabay da BFAR Regional Director Nestor D. Domenden, Mayor Ediboy ken Opisiales ti LGU’s ken Fisheries iti arubayan ti SB-ABC Hall.
Naitaripnong met ni Bokal Atty. Robert Tudayan iti 2nd District, Ilocos Sur a nangbayay kadagiti nagatendar a pannakabagi ti Coastal Municipalities iti dayta a deppaarna ti Probinsia. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn